***3. SASTANAK UPRAVNOG ODBORA IISG***

***-Skoplje, 26. februar 2019. godine-***

***----------------------------------------------------------***

***GOVOR***

***MR DRAGANA PEJANOVIĆA, DRŽAVNOG SEKRETARA***

Uvaženi ministre Spasovski,

Uvaženi ministre Poklukar,

Poštovani ministri,

Drage kolege i koleginice,

Vaše ekselencije,

Predsjedavajući,

Predstavnici međunarodnih organizacija,

Dame i gospodo,

Na samom početku bih želio posebno da se obratim ministru, g-dinu Oliveru Spasovskom, da mu prenesem srdačne pozdrave iz Crne Gore, od ministra unutrašnjih poslova, g-dina Mevludina Nuhodžića, koji je bio spriječen da doputuje u Skoplje, te da uputim najiskrenije čestitke povodom usvajanja ustavne promjene kojim je vaša država, u skladu sa Prespanskim sporazumom, promijenila ustavno ime u Republika Sjeverna Makedonija. Vjerujemo da je Republika Sjeverna Makedonija, donijela ispravnu odluku i na taj način nastavila svoje integracione procese, kako bi svojim građanima obezbjedila bolje uslove za život i osigurala im bezbjednost. U tom svijetlu, želim da iskoristim priliku i da informišem da je Vlada Crne Gore uputila u Parlament Prijedlog Zakona o potvrđivanju Protokola uz Sjevernoatlantski ugovor o pristupanju Republike Sjeverne Makedonije. Naše su iskrene želje da što prije postanete 30. članica Saveza.

Dame i gospodo,

Država Crna Gora i Ministarstvo unutrašnjih poslova su izuzetno posvećeni regionalnoj i međunarodnoj saradnji, što dokazujemo redovnim učestvovanjem u aktivnostima različitih platformi. U tom smislu, ističemo ovom prilikom značaj Brdo procesa za doprinos izgradnji naših integracionih politika, te zahvaljujemo slovenačkom Ministarstvu unutrašnjih poslova na spremnosti da geografski izmjesti ministarski sastanak Brdo procesa u Skoplje i da se pažnja ovom prilikom prida Inicijativi za integrisano upravljanje na području unutrašnje bezbjednosti.

Inicijativa za integrisano upravljanje na području unutrašnje bezbjednosti (IISG) je izuzetan mehanizam koji je okupio korisnike i donatore i na taj način centralizovao saznanja o nacionalnim potrebama i prioritetima zemalja regiona, a u skladu sa tim, zemljama korisnicama je omogućeno da uz podršku IISG-a, postepeno ispunjavaju svoje ciljeve i ostvaruju vidljive napretke u pojedinačnim oblastima.

Ovo je prilika i da uputim posebne izraze zahvalnosti vodećim partnerima tri stuba koji kvalitetno sprovode aktivnosti predviđene Akcionim planovima. Izuzetno cijenimo i držimo za neophodnim i podršku koju nam pruža međunarodna zajednica i Evropska unija, kao ključna karika i potpora koja je omogućila da ovaj koncept profunkcioniše.

Posebno bih iskoristio da pohvalim, u svijetlu trenutnih migracijskih tokova, izradu Plana za brzo reagovanje u slučaju migracijske krize. Zadovoljstvo mi je da vidim da je predviđena i druga međunarodna zajednička policijska operacija „TUZI“ u nadzoru dijela državne granice Crne Gore prema Republici Albaniji, uzimajući u obzir da su naše nadležne policijske službe bile izuzetno zadovoljne sa ishodima prve operacije koja se realizovala krajem septembra prošle godine.

Podsjetio bih, na fonu prethodnog, da iako migratorni talas nije istog obima i rizika kao 2015. godine, Vlada Crne Gore radi na svim poljima, kako bi bolje regulisali migracijske procese, naročito u smislu kontrolisanog ulaska na teritoriju države, usljed primjećenog trenda povećanja ilegalnih migranata iz Grčke preko Albanije u Crnu Goru. Prošle godine Crna Gora se suočila sa rekordnim brojem migranata, preko 4 500 ljudi, ali i pored ovog značajnog pritiska, postojeći kadrovski kapaciteti MUP-a i Uprave policije su dosljedno sprovodili zakone.

U istom maniru, zahvaljujem se na urađenoj Evaluaciji Inicijative za borbu protiv teškog kriminala na Zapadnom Balkanu (WBCSCi). Kao što nam je svima poznato, da bi se otpočele bilo kakve reforme, da bi se unaprijedio sistem djelovanja, neophodno je prepoznati i njegove nedostatke. Vjerujemo da su zajedničke aktivnosti na suprotstavljanju prekograničnom kriminalu neophodne za osiguranje opšte bezbjednosti. Ministarstvo unutrašnjih poslova Crne Gore snažno podržava nastavak dijaloga između vodećih partnera IISG-a i donatora, kako bi se doprinjelo implementaciji postojećih Akcionih planova.

Nadovezujući se na prethodno, tema prevencije i sprječavanja terorizma i pojavnih oblika nasilnog ekstremizma i radikalizacije je nezaobilazna. Saglasno sa preporukama iz Deklaracije koja je usvojena na Samitu u Sofiji, Crna Gora je odlučna da dalje razvija platformu za regionalnu saradnju sa ciljem uspostavljanja zajedničkog pristupa po pitanju borbe protiv terorizma i sprječavanju radikalizacije i nasilnog ekstremizma. Saradnja i podrška na međunarodnom nivou je od posebnog značaja i pomoći, te zbog toga želim da ukažem na posvećenost crnogorskih eksperata koji participiraju svojim znanjima i iskustvima u Zapadnobalkanskoj inicijativi za borbu protiv terorizma (WBCTi). Podsjetiću da je početkom oktobra u Tirani potpisan Zajednički akcioni plan za borbu protiv terorizma, koji će nam poslužiti kao dobra osnova za prirpemu nove Strategije za prevenciju i suzbijanje terorizma, pranja novca i finansiranja terorizma na čemu se intenzivno radi poslednjih par mjeseci, kao i nove Strategije za suzbijanje nasilnog ekstremizma 2020-2024. godina.

U odnosu na privremene izmjene koje se tiču Projektnog zadatks IISG-a (Terms of Reference), istakao bih da je unaprijeđenje menadžmenta, tj. jačanje kadrovskih kapaciteta od ključne važnosti za budući razvoj saradnje kroz tri stuba. Ovim ne želim da umanjim značaj dosadašnjeg doprinosa Grupe za podršku, već naprotiv, želim da istaknem njihovu potpunu dostupnost i profesionalnost prilikom sprovođenja različitih aktivnosti. Vjerujem da ćete se svi složiti da je kvalitetna koordinacija i izbjegavanje dupliranja aktivnosti, kao i prepoznavanje potreba svih nas osnov za nastavak razvoja i održivosti ove strukture.

Takođe, cijenimo važnim da istaknemo značaj angažovanosti i doprinosa g-dina Rajka Kozmelja, dosadašnjeg predsjedavajućeg Inicijative za integrisano upravljanje na području unutrašnje bezbjednosti, za lični i višegodišnjeg doprinos za unaprijeđenje regionalne saradnje. G-dine Kozmelj želim Vam svako dobro i nastavak uspješne karijere.

U tom smislu, čvrsto vjerujemo da će g-din Ramiz Huremagić, kao novi šef Grupe za podršku IISG-a, opravdati naša očekivanja i da će dostojanstveno i Rajkovim koracima nastaviti da gradi započeto, zbog čega i podržavamo njegovo imenovanje. Napominjem da ćete, kao i do sada, u Crnoj Gori imati pouzdanog partnera.

Poštovani domaćini i organizatori sastanka,

Preostaje samo da se zahvalim na organizaciji i na ugodnom boravku u Skoplju.

Hvala na pažnji.